**Sufletul**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sufletul e ceva în noi

Care nu poate exista în afară.

De câte ori nu mi s-a întâmplat

Să descopăr

Suflete goale în iarbă trăgând să moară.

Le luam cu grijă în palmă,

Dar niciodată

Nu găseam destul de repede pe cineva

Să le primească în sine,

Simțeam căușul palmei gol

Și-un abur, neatins de frunze, trecea

Bănuitor prin trupul meu.

Sufletul se-adăpostește în noi

De Dumnezeu?